אמהּ של מיכל: "העיקר היה לנקות את שמה" (גלעד מורג)

הפרקליטות ומוחמד חארוף, ש הואשם ברצח הישראלית מיכל חלימי בקיץ האחרון, הגיעו להסדר טיעון שבמסגרתו הודה והורשע חארוף ברצח. כך נקבע היום (א'). על אף שכתב האישום המקורי לא ייחס מניע לאומי לרציחתה של חלימי, בהסדר שנחתם הודה חארוף כי ביצע את המעשה על רקע לאומני. לפי האישום המתוקן, השניים היו ב"קשר אישי". הצדדים ידרשו להטיל עליו מאסר עולם וגזר הדין יינתן בדיון הבא בבית המשפט.

חארוף, פלסטיני תושב שכם, נעצר בחודש אוגוסט בגין רציחתה של חלימי מהיישוב גבע בנימין. היא נעדרה במשך חודשיים וגופתה נמצאה בחולות ליד העיר חולון. בחקירתו במשטרה הודה חארוף במעשה וסיפק כי חנק אותה, הטיח אבנים בראשה, כיסה את גופתה ועזב את המקום ברכבה. בית המשפט הרשיע אותו ברצח, גניבת רכב, קשירת קשר לביצוע פשע, ניסיון הונאה בכרטיס חיוב וכניסה לישראל שלא כחוק.

הנרצחת מיכל חלימי

מוחמד חארוף, היום בבית המשפט (צילום: יאיר שגיא)

"הנאשם רצח את המנוחה כשהיא נושאת תינוק ברחמה, חנק אותה והשליך עליה אבנים. הוא אפילו לא קבר אותה והשאיר אותו מכוסה בעלים, חול וגלגל", אמר נציג הפרקליטות בדיון בבית המשפט. "הגענו להסדר טיעון שבמסגרתו יוגש כתב אישום מתוקן. הצדדים יבקשו במשותף מאסר עולם והתביעה תבקש פיצויים מקסימליים".

"קיבלנו את גרסת הנאשם כי הרצח של המנוחה בוצע ממניעים לאומניים על רקע היותה יהודייה", הוסיף נציג הפרקליטות. "סברנו תחילה כי המניע לא היה בדיוק מה שתיאר הנאשם. הוא מסר גרסה אחרת לחבר. הגענו להסדר מתוך רצון לחסוך זמן שיפוטי יקר ולחסוך מהמשפחה את עוגמת הנפש של ניהול המשפט".

האזור שבו נמצאה גופתה של חלימי (צילום: דוברות המשטרה)





"הוכח שהעוול שנגרם לשם הטוב של בתנו היה מופרך"

הוריה של מיכל, שנכחו בדיון, הסכימו להסדר שהתקבל. האם גיטה זילברמן אמרה: "היום הוכח שכל מה שאמרנו מההתחלה היה אמת. הוכח שכל העוול שנגרם לנו ולשם הטוב של בתנו היה מופרך. הבת שלי הייתה בהיריון והייתה בתקופה מאושרת, אבל בימים האחרונים שלה היא הייתה מאוד לחוצה ומאוימת ואפילו החליפה את תמונתה בווטסאפ לרישום באנגלית שבו נכתב 'תזכרו שאני אוהבת את כולכם'. עוד לפני הגשת כתב האישום היינו משוכנעים שהרקע לרצח היה לאומני, ועכשיו גם בית המשפט קובע את זה. מבחינתנו, ברגע שהרוצח נשפט לעונש של מאסר עולם ומורשע ברצח על רקע לאומני, זו הוצאה של האמת לאור. היום אפשר להגיד – נעשה צדק למיכל ולשם שלה. אני מקווה שזה לא יקרה לאף אחד במדינה, אבל מה שקרה לנו יכול לקרות לכל אחד".

"הכרנו את הבת שלנו 30 שנה - גידלנו אותה וידענו שהיא לא מסוגלת לעשות את מה שנכתב עלייה. היא הייתה בהיריון ומאושרת", הוסיפה האם. "אנחנו ההורים לא ידענו כלום פרט לכך שהיא הייתה מאוד לחוצה ומאוימת בימיה האחרונים". על הרוצח אמרה: "לא איכפת לי ממנו ואילו הטבות יהיו לו - העיקר לנקות את שם הבת שלנו".

עו"ד רותי אלדר, שמייצגת את המשפחה במסגרת תכנית סנ"ה בסיוע המשפטי של משרד המשפטים, אמרה בתום הדיון: "ההורים אמרו לאורך כל הדרך ובית המשפט נתן לכך גושפנקא חוקית כי מדובר באדם שהייתה לו כוונה מראש לרצוח יהודייה - וכך עשה. העלמת גופתה על ידו גרמה לסבל בל יתואר למשפחה, שהיום יכולה להגיד שהמשפט הגיע לקיצו. מבחינתם נסגר התיק".

חלימי וחארוף





סנגורו של חארוף, עורך הדין אלעד רט, מסר: "כבר בחקירתו במשטרה חארוף הודה ברצח והסביר שהמניע היה לאומני-ביטחוני. לצערנו רשויות האכיפה לא האמינו לו וסברו שהרצח בוצע על רקע מערכת יחסים רומנטית - כך גם נטען בכתב האישום המקורי. בעקבות פגישה עם פרקליטת המחוז הוחלט לקבל את גרסתו ולשנות את האישום כך שיישקף את המניע הלאומני - שבו הודה למעשה מהרגע הראשון".

באחד הדיונים הקודמים בבית המשפט נשאל החשוד מדוע ביצע את הרצח, ועל כך הוא השיב: "רציתי לשחרר אסירים". הוא הכחיש שרצח את חלימי על רקע רומנטי. חארוף אף השתולל ביציאה מהדיון, בעט בסוהר ואמר: "אני הורג את כל היהודים". הוא ציין עוד כי הוא וחלימי כלל לא היו בני זוג. נציג המשטרה בדיונים אז, רס"ב קובי ג'אנו, הדגיש כי הרקע למעשה הוא פלילי ולמרות דבריו של חארוף, כתב האישום המקורי לא כלל מניע לאומני.

פוסט שפרסם חארוף, עם תמונתם שלו ושל מיכל. "מאורסים"

לאחר הרצח טען אהרון חלימי, בעלה של מיכל, כי הרצח בוצע על רקע לאומני. "היינו בקשר רציף ותקין. הודעתי בחודש מאי שהיא נעלמה, ככל הנראה בגלל לחצים שהופעלו עליה. מדובר בקטע לאומני לחלוטין ולא רומנטי", אמר אז.

הבעל הוסיף: "היא הייתה בחודש החמישי כשנעלמה. הקשר שלנו היה טוב מאוד וחיכינו לילד הזה. מערכת היחסים שלנו הייתה מושלמת והציפייה לילד ולתינוק חדש נגדעה".

נפגשה עם החשוד ביום הרצח

ב-23 במאי דווח על היעדרותה של מיכל חלימי. בהודעה נאמר כי נראתה לאחרונה במכונית סוזוקי בצבע תכלת. נפתחה חקירה ונעשו ניסיונות לאתרה. במסגרת החקירה עלה כי חלימי עזבה מרצונה את ביתה וכנראה שוהה בביתו של צעיר פלסטיני תושב שכם שעימו הייתה במערכת יחסים. השניים העלו תמונות משותפות בפייסבוק והצהירו על כוונתם להתארס.

אימה של מיכל חלימי בדיון בבית המשפט





עם התפתחות החקירה נעצר החשוד שעימו הייתה בקשר, וכבר בשלב הראשון של חקירתו עלו סתירות בעניין מקום שהותה של הנעדרת, עובדה שהעלתה את החשד למעורבותו בהיעדרותה. בשלב זה החליט מפקד מחוז ש"י, ניצב משה ברקת, להטיל את המשך החקירה על היחידה המרכזית.

חוקרי היחידה המרכזית ניהלו תחילה חקירה סמויה, שבמסגרתה אספו ממצאים וחקרו בשיטות מגוונות, בהן שימוש באמצעים טכנולוגיים מתקדמים, שחיזקו את החשד כי הנעדרת אינה בין החיים. עם התקדמות החקירה - ובצו איסור פרסום - נעצרו מעורבים נוספים תושבי טייבה שעימם החשוד היה בקשר.

במהלך חקירתם מסרו כי בין החשוד והמנוחה הייתה מערכת יחסים, וביום היעדרותה, נפגשו השניים באזור חולון ושם נרצחה. ב-24 ביולי אותרה גופתה של חלימי בתום סריקות נרחבות באזור חולות חולון.